ธนชาตจับมือนครหลวงไทยออกเงินฝากประจำดบ.สูง
ธนชาตจับมือนครหลวงไทยออกเงินฝากประจำ Super Grow up 22 เดือนให้ดอกเบี้ยเพิ่มขึ้นตามระยะเวลาการฝากสูงสุด 5.5% ต่อปี
27 ก.ย. 2553

ธนชาตจับมือนครหลวงไทยออกเงินฝากประจำ Super Grow up 22 เดือนให้ดอกเบี้ยเพิ่มขึ้นตามระยะเวลาการฝากสูงสุด 5.5% ต่อปี
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคาร และธนาคารนครหลวงไทย ได้ออกผลิตภัณฑ์เงินฝากประจำ Super Grow Up 22 เดือนขึ้นมา  เพื่อตอบสนองผู้ฝากเงิน ที่ต้องการฝากเงินกับบัญชีที่ให้ผลตอบแทนสูง ถึงแม้ดอกเบี้ยในตลาดจะขึ้นช่วงปลายปี  บัญชีนี้ก็ให้ดอกเบี้ยที่สูงพร้อมสำหรับการขึ้นดอกเบี้ยในตลาดแล้ว หรือหากต้องการถอนก่อนครบกำหนด ก็สามารถถอนได้โดยไม่เสียผลตอบแทนใดๆ 
ทั้งนี้ เงินฝากประจำ Super Grow Up 22 เดือน ประเภทนี้ เป็นเงินฝากที่ให้อัตราดอกเบี้ยเพิ่มขึ้นตามระยะเวลาการฝาก คือ เดือนที่ 1-7 อัตราดอกเบี้ย 1.5% ต่อปี  เดือนที่ 8-12  อัตราดอกเบี้ย  2% ต่อปี  เดือนที่ 13-17  อัตราดอกเบี้ย  3.00% ต่อปี   เดือนที่ 18-22 อัตราดอกเบี้ย 5.5% ต่อปี  ซึ่งอัตราดอกเบี้ยเฉลี่ยของเงินฝากประจำ Super Grow Up 22 เดือน เท่ากับ 2.86% ต่อปี ถือเป็นดอกเบี้ยที่สูงที่สุดในตลาด เมื่อเปรียบเทียบกับเงินฝากประเภทเดียวกัน โดยเปิดบัญชีขั้นต่ำ  1 หมื่นบาท และจะให้ดอกเบี้ยในเดือนที่ 7,12, 17 และ 22 ด้วยการโอนเงินเข้าบัญชีออมทรัพย์ หรือกระแสรายวันที่มีชื่อเดียวกันตามที่แจ้งไว้โดยอัตโนมัติ  ในกรณีถอนก่อน 7 เดือน จะไม่ได้รับดอกเบี้ย และหากฝากถึงตั้งแต่ 7 เดือนขึ้นไป แต่ไม่ครบกำหนด  ธนาคารจะคิดดอกเบี้ยให้ทุกวันจนถึงวันที่ถอนจริง
“ในระหว่างที่ธนาคารธนชาต และธนาคารนครหลวงไทยอยู่ในกระบวนการควบรวมกิจการ  จึงได้ประสานความร่วมมือด้านธุรกิจระหว่างกันในการส่งมอบผลิตภัณฑ์และบริการทางการเงินที่หลากหลายและครบวงจรแก่ลูกค้าควบคู่ไปด้วยกัน เพื่อเป็นการตอกย้ำแนวคิด “ทะยานไกลไปด้วยกัน” หรือ “Growing Together” รวมทั้งเป็นการแสดงให้เห็นถึงความมุ่งมั่นและตั้งใจของคณะผู้บริหารธนาคารในการที่จะผลักดันการให้บริการที่สะดวกและรวดเร็วเพื่อสร้างความพึงพอใจแก่ลูกค้าเป็นสำคัญ” นายประพันธ์ กล่าว